Snažan rast

**Studenac preuzeo dubrovački trgovački lanac Pemo**

*Novom akvizicijom Studenac je potvrdio svoju vodeću poziciju kad je riječ o broju prodavaonica*

**Omiš, 8. veljače 2022.** – Studenac, glavni maloprodajni lanac na Jadranu i jedan od vodećih u Hrvatskoj, sklopio je ugovor o kupoprodaji 100 posto udjela u društvu Pemo d.o.o., trgovačkom lancu koji posluje u 38 maloprodajnih objekata na području Dubrovačko-neretvanske županije te zapošljava više od 300 zaposlenika.

Novo preuzimanje nastavak je kontinuiranog i snažnog rasta koji Studenac ostvaruje posljednjih godina, a nakon akvizicije biogradskog lanca Bure Trgovina d.o.o., Studenac je dodatno ojačao svoju lidersku poziciju na Jadranu, ovoga puta i na samom jugu. Također, Studenac je sada, s gotovo 750 prodavaonica, maloprodajni trgovački lanac s najvećom mrežom prodavaonica u Hrvatskoj.

„Unatoč svim izazovima, Studenac nastavlja ostvarivati svoje poslovne ciljeve, rasti i neprestano unapređivati poslovanje, a u prilog tomu govori i zaključenje značajnog preuzimanja trgovačkog lanca Pemo. Za specifično i jedno od najfrekventnijih turističkih područja na Jadranu razvili smo format koji kapacitetima spremno odgovara na sve potrebe, kako lokalnog stanovništva tako i mnogobrojnih turista. Također, pridruživanjem trgovačkog lanca Pemo, s tradicijom dugom gotovo kao i naša, u cilju nam je sačuvati i njegovati vrijednosti koje kompanija predstavlja svojim kupcima te obogaćivati ponudu i uvoditi dodatne usluge za još ugodnije iskustvo kupnje“, izjavio je **Michal Senczuk**, predsjednik Uprave Studenca.

Uz to, Senczuk dodaje i kako je cilj postupno prenijeti kompanijske vrijednosti Studenca novim zaposlenicima u svojoj proširenoj mreži te im pružiti priliku za učenje i poslovni razvoj utemeljen na sinergiji i zajedničkom radu.

"Uložili smo više od 250 milijuna eura u sektor maloprodaje prehrambenih proizvoda u Hrvatskoj i tu nije kraj. Oduševljeni smo rezultatima koje su postigli Michal Senczuk i njegov tim te smo uvjereni da će kompanija nastaviti rasti i u godinama pred nama", poručio je **Michał Kędzia,** partner Enterprise Investorsa odgovoran za ulaganje fonda u Studenac.

Podsjećamo, u svibnju 2021. Studenac je prvi put došao i u glavni grad Hrvatske, gdje je predstavio i novi, prilagođeni koncept trgovine, a otad je otvoreno ukupno devet prodavaonica u užem i širem središtu grada. Rast mreže u glavnom hrvatskom gradu važan je poslovni iskorak Studenca u kontekstu jednog od vodećih maloprodajnih lanaca u Hrvatskoj, danas s gotovo 750 prodavaonica i s više od 4000 zaposlenika, a cilj je kompanije na stabilnim temeljima nastaviti svoj daljnji poslovni rast.

**Kontakt za medije:**

Ivona Radić, Pragma komunikacije za Studenac

+385 91 4772 462

[studenac@pragma.hr](mailto:studenac@pragma.hr)

**Trgovački maloprodajni lanac Studenac** kao kompanija posluje od 1991. godine. Kasnih 90-ih proširio je svoje poslovanje otvaranjem veleprodajnog skladišta u Dućama i nekoliko maloprodajnih trgovina u Omišu. Rast tvrtke s vremenom je doveo do maloprodajnog lanca. Na sliku današnjeg Studenca, trgovine-susjeda koja pogodnostima za kupce dosljedno prati svjetske trendove, najviše je utjecala 2018. godina. Upravo tada počinje unapređenje i značajna transformacija cjelovitog poslovanja popraćena uspješnim akvizicijama i organskim rastom. Preuzimanjem Istarskih supermarketa i zadarskog Sonika 2019. lanac jača svoju poziciju i posluje duž cijele jadranske obale. Status dodatno utvrđuje 2021. preuzimanjem biogradskog lanca Bure Trgovina, a važan poslovni iskorak iste godine čini otvaranjem prvih prodavaonica u Zagrebu. Dodatno, početkom 2022. Studenac preuzima i dubrovački lanac Pemo. Studenac trenutačno zapošljava više od 4000 djelatnika, ima gotovo 750 prodavaonica te je glavni maloprodajni lanac na jadranskoj obali i među vodećima u Hrvatskoj. Više informacija dostupno je na [studenac.hr](https://www.studenac.hr/), a priopćenja za medije na [studenac.hr/press](https://www.studenac.hr/press).